CELEX: 32020D0489
Language: sk
Date: 2020-04-02 00:00:00
Title: Rozhodnutie Rady (SZBP) 2020/489 z 2. apríla 2020, ktorým sa vymenúva osobitný zástupca Európskej únie pre dialóg medzi Belehradom a Prištinou a pre iné regionálne otázky západného Balkánu

3.4.2020   
               
               
                  SK
               
               
                  Úradný vestník Európskej únie
               
               
                  L 105/3
               
            
         ROZHODNUTIE RADY (SZBP) 2020/489
         z 2. apríla 2020,
         ktorým sa vymenúva osobitný zástupca Európskej únie pre dialóg medzi Belehradom a Prištinou a pre iné regionálne otázky západného Balkánu
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 31 ods. 2 a článok 33,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Je nevyhnutné zintenzívniť angažovanosť Únie v normalizácii vzťahov medzi Srbskom a Kosovom (*1) a angažovanosť Únie na západnom Balkáne.
                  
               
                     (2)
                  
                  
                     Osobitný zástupca Európskej únie (OZEÚ) pre dialóg medzi Belehradom a Prištinou a pre iné regionálne otázky západného Balkánu by sa mal vymenovať na obdobie 12 mesiacov.
                  
               
                     (3)
                  
                  
                     OZEÚ bude svoj mandát vykonávať v situácii, ktorá sa môže zhoršiť, a ktorá by mohla poškodiť dosahovanie cieľov vonkajšej činnosti Únie uvedených v článku 21 zmluvy,
                  
               PRIJALA TOTO ROZHODNUTIE:
         
            Článok 1
            Osobitný zástupca Európskej únie
            Pán Miroslav LAJČÁK sa týmto vymenúva za osobitného zástupcu Európskej únie (OZEÚ) pre dialóg medzi Belehradom a Prištinou a pre iné regionálne otázky západného Balkánu od 2. apríla 2020 do 31. marca 2021. Rada môže na základe posúdenia zo strany Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že mandát OZEÚ sa skončí skôr.
         
         
            Článok 2
            Ciele politiky
            Mandát OZEÚ vychádza z týchto cieľov politiky Únie na západnom Balkáne a je v súlade so stanovenými politikami Únie:
            
                        a)
                     
                     
                        predovšetkým dosiahnutie komplexnej normalizácie vzťahov medzi Srbskom a Kosovom, ktoré je kľúčové pre ich príslušné európske cesty;
                     
                  
                        b)
                     
                     
                        zlepšenie dobrých susedských vzťahov a aj presadzovanie zmierenia;
                     
                  
                        c)
                     
                     
                        zvýšenie viditeľnosti a účinnosti Únie prostredníctvom verejnej diplomacie;
                     
                  
                        d)
                     
                     
                        prispievanie k jednotnosti, dôslednosti prípadne účinnosti konania Únie na západnom Balkáne.
                     
                  
         
            Článok 3
            Mandát
            Na dosiahnutie uvedených cieľov politiky sa OZEÚ udeľuje mandát:
            
                        a)
                     
                     
                        pokiaľ ide o jadro mandátu v mene VP uľahčovať dialóg medzi Belehradom a Prištinou v úzkej koordinácii s členskými štátmi, pracovať na komplexnej normalizácii vzťahov medzi Srbskom a Kosovom prostredníctvom uzavretia právne záväznej dohody, ktorou sa upravia všetky nevyriešené otázky medzi stranami v súlade s medzinárodným právom a ktorá prispeje k regionálnej stabilite, a monitorovať a podľa potreby pomáhať stranám, pokiaľ ide o vykonávanie minulých dohôd dosiahnutých v rámci dialógu, ktorý sprostredkúva EÚ,
                     
                  
                        b)
                     
                     
                        okrem toho v prípade potreby pracovať na zlepšení dobrých susedských vzťahov a zmierení partnerov na západnom Balkáne, čo pomôže prekonať dedičstvo z minulosti,
                     
                  
                        c)
                     
                     
                        aktívne sa zapájať do zvyšovania účinnosti a zviditeľňovania Únie na západnom Balkáne prostredníctvom verejnej diplomacie, ako aj komunikovať a presadzovať hodnoty Únie prípadne širší program Únie pre tento región, prispievať k širšiemu pochopeniu a podpore otázok súvisiacich s Úniou;
                     
                  
                        d)
                     
                     
                        koordinovaným a súdržným spôsobom pracovať v súlade so všetkými činnosťami Únie a celkovými politikami Únie v regióne, ako aj s delegáciami Únie, úradmi Únie a najmä ďalšími OZEÚ na západnom Balkáne a udržiavať úzke kontakty s členskými štátmi,
                     
                  
                        e)
                     
                     
                        podporovať činnosť VP a činnosti Únie v regióne.
                     
                  
         
            Článok 4
            Vykonávanie mandátu
            
               1.   OZEÚ je zodpovedný za vykonávanie mandátu pod vedením VP.
            
            
               2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
            
            
               3.   OZEÚ svoju činnosť úzko koordinuje a spolupracuje s Európskou službou pre vonkajšiu činnosť (ESVČ) a s jej príslušnými útvarmi.
            
         
         
            Článok 5
            Financovanie
            
               1.   Referenčná suma určená na úhradu výdavkov spojených s mandátom OZEÚ v období od 2. apríla 2020 do 31. marca 2021 je 1 200 000 EUR.
            
            
               2.   Hospodári sa s nimi v súlade s postupmi a pravidlami, ktoré sa vzťahujú na všeobecný rozpočet Únie.
            
            
               3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
            
         
         
            Článok 6
            Vytvorenie a zloženie tímu
            
               1.   V rámci svojho mandátu a zodpovedajúcich dostupných finančných prostriedkov zodpovedá OZEÚ za vytvorenie svojho tímu. Tím zahŕňa odborníkov na osobitné politické otázky podľa požiadaviek mandátu. OZEÚ bezodkladne informuje Radu a Komisiu o zložení svojho tímu.
            
            
               2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takéhoto vyslaného personálu hradí dotknutý členský štát, inštitúcia Únie alebo ESVČ (ďalej len „vysielajúci orgán“). K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
            
            
               3.   Všetci členovia vyslaného personálu naďalej administratívne podliehajú vysielajúcemu orgánu a vykonávajú svoje povinnosti a konajú v záujme mandátu OZEÚ.
            
         
         
            Článok 7
            Výsady a imunity OZEÚ a personálu OZEÚ
            Výsady, imunity a ďalšie záruky pre OZEÚ a pre členov jeho personálu, ktoré sú potrebné na uskutočnenie a plynulý priebeh misie, sa podľa potreby dohodnú s hostiteľskými stranami. Členské štáty a ESVČ poskytnú na tento účel všetku potrebnú pomoc.
         
         
            Článok 8
            Bezpečnosť utajovaných skutočností EÚ
            OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (1).
         
         
            Článok 9
            Prístup k informáciám a logistická podpora
            
               1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
            
            
               2.   Delegácie a úrady Únie alebo členské štáty podľa potreby poskytujú logistickú podporu v regióne.
            
         
         
            Článok 10
            Bezpečnosť
            V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a v závislosti od bezpečnostnej situácie v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:
            
                        a)
                     
                     
                        vypracuje konkrétny bezpečnostný plán založený na usmernení zo strany ESVČ, ktorý zahŕňa konkrétne fyzické, organizačné a procedurálne bezpečnostné opatrenia, ktorým sa riadi bezpečný presun personálu do oblasti pôsobnosti a v rámci nej, ako aj bezpečnostné incidenty a ktorý obsahuje pohotovostný a evakuačný plán misie,
                     
                  
                        b)
                     
                     
                        zabezpečí, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti pôsobnosti,
                     
                  
                        c)
                     
                     
                        zabezpečí, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pridelila ESVČ,
                     
                  
                        d)
                     
                     
                        zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá VP, Rade a Komisii písomné správy o ich vykonávaní, ako aj o iných bezpečnostných otázkach v rámci správ o pokroku a správ o vykonávaní mandátu.
                     
                  
         
            Článok 11
            Podávanie správ
            OZEÚ pravidelne podáva správy VP a PBV. OZEÚ v prípade potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže poskytovať správy Rade pre zahraničné veci. OZEÚ sa môže podieľať na poskytovaní informácií Európskemu parlamentu.
         
         
            Článok 12
            Koordinácia a súdržnosť
            
               1.   V záujme dosiahnutia cieľov politiky Únie prispieva OZEÚ k jednotnosti, dôslednosti a účinnosti konania Únie a pomáha zabezpečovať, aby všetky nástroje Únie a činnosti členských štátov pôsobili súdržne. Ak je to vhodné, je potrebné usilovať sa o spoluprácu s členskými štátmi. Činnosť OZEÚ sa koordinuje podľa potreby s činnosťou Komisie, OZEÚ pre Bosnu a Hercegovinu, OZEÚ pre Kosovo a s misiami spoločnej bezpečnostnej a obrannej politiky (SBOP) v regióne bez toho, aby boli dotknuté právomoci Komisie, vedúceho delegácie OZEÚ a vedúceho úradu OZEÚ. OZEÚ pravidelne informuje misie členských štátov a delegácie a úrady Únie.
            
            
               2.   V teréne OZEÚ udržiava úzke vzťahy s vedúcimi delegácií a úradov Únie v regióne a vedúcimi misií členských štátov. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ je tiež v spojení s ostatnými medzinárodnými a regionálnymi aktérmi pôsobiacimi na mieste.
            
         
         
            Článok 13
            Preskúmanie
            Vykonávanie tohto rozhodnutia a jeho súlad s inými opatreniami Únie v regióne sa pravidelne preskúmava. OZEÚ predloží VP, Rade a Komisii do 30. septembra 2020 správu o pokroku a do 31. januára 2021 komplexnú správu o vykonávaní mandátu.
         
         
            Článok 14
            Nadobudnutie účinnosti
            Toto rozhodnutie nadobúda účinnosť dňom jeho prijatia.
         
         
            V Bruseli 2. apríla 2020
            
               
                  Za Radu
               
               
                  Predsedníčka
               
               A. METELKO-ZGOMBIĆ
            
         
         
            (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
         
            (1)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).